Forsyningsproblemer betyder, at regionerne er nødt til at prioritere at teste dem med de alvorligste symptomer på covid-19. Det gælder også medarbejdere i sundhedsvæsenet.

– Jeg har fuld forståelse for, at man som medarbejder kan føle sig usikker. Men i den nuværende situation skal vi bruge vores ressourcer så klogt som muligt, siger Stephanie Lose (V), formand for Danske Regioner i en pressemeddelelse. Sundhedsstyrelsen opdaterede onsdag eftermiddag sine retningslinjer om håndtering af covid-19 i sundhedsvæsenet. I retningslinjerne står, at medarbejdere i sundhedsvæsenet, der varetager kritiske funktioner og udviser let til moderate symptomer på covid-19, kan blive udredt og eventuelt testet for coronavirus, hvis deres arbejdsgiver og egen læge vurderer, at der er brug for en hurtig raskmelding. Midlertidige forsyningsproblemer og et stort pres på kapaciteten betyder dog, at det kan være nødvendigt for en region at prioritere at teste de danskere, som er mest alvorligt syge, og ikke medarbejdere i sundhedsvæsenet, ældreplejen og i indsatser for socialt udsatte, der har let til moderate symptomer. - Det er dog langtfra alle af dem, der ønsker at blive testet, som lever op til kriterierne for test af medarbejdere. Samtidig skal vi anvende sundhedsvæsenets ressourcer så klogt som muligt og prioritere at teste dem, der har de alvorligste symptomer og er mest syge. Forsyningsproblemer betyder derfor også, at der aktuelt er regioner, som ikke har mulighed for at teste medarbejdere. Det er de regionale vurderingsenheder på hospitalerne, der tager stilling til, om der på baggrund af henvisning fra egen læge skal foretages en test efter en klinisk vurdering.